«Выль Коми атлас колö сетны быд школаö да библиотекаö»

Та йылысь висьталiс Коми Республикаса Юралысь Вячеслав Гайзер выль Атласöн кыпыда тöдмасигöн.

Республикаса Юралысь пасйис, мый выль издание – тайö чужан му йылысь öтувтöм тöдöмлунъяс да наукаса öтувтчöм котырлöн тöдчана козин дiнмулöн гöгрöс пас кежлö: «Коми Республикаса медводдза атлас, сэки на Коми АССР-са, петiс 1964 воын. Тайö вöлi ас кад серти зэв сюрöса да уна юöртана документ. Сэксянь колис 50 гöгöр во и миян олöмыс вужвыйöн вежсис политика, экономика да социальнöй боксянь, чукöрмис зэв уна быдсяма юöр, сы вöсна быть ковмис лöсьöдны выль издание», – висьталiс республикаса Юралысь.

Коми Республикалöн Каналан Сöветса Веськöдлысь Марина Истиховская пасйис, мый «выль атлас лоö депутатъяслöн быдлунъя уджын медколанаторйöн, кыдзи оланпас пыртан уджын медшöр туйвизьяслы подув пуктысьöн. Тайö изданиеыслöн аслыспöлöслуныс сыын, мый сылöн подув вылын век позяс аддзыны да юöртны выльтор йылысь, сы отсöгöн босьтчасны нуöдны наука боксянь туялöмъяс, йöзöдны публицистика да журналистика материалъяс».

Презентация помасигöн Вячеслав Гайзер сетiс тшöктöм, медым атласöн вермис тöдмасьны Коми Республикын быд олысь: «Небöгсö колö сетны быд библиотекаö да школаö. Миян челядьлы колö бура тöдмасьны атласöн, гöгöрвоны, кутшöм мича да озыр миян республика, кутшöм разнöй му выв серпасыс, кутшöм сiйö озыр быдмöгöн да звер-пöткаöн.

Тöда, мый выль Коми Республикаса атлас, кыдзи справочнöй документъяс пиысь öти, ковмас велöдчöмын, лоö зэв ышöдана да колана республикаса став олысьлы, веськöдлан органъяслы, асшöр уджалысьяслы, инвесторъяслы»,– содтiс Коми Республикаса Юралысь.